Νικ Καλάθης

Βιογραφικό

Ο Νικ Καλάθης γεννήθηκε στις 7 Φεβρουαρίου 1989 στο Γουίντερ Παρκ της Φλόριντα των ΗΠΑ. Έχει διπλή ιθαγένεια, ελληνική και αμερικανική και έχει αποφασίσει να αγωνιστεί με την Εθνική Ελλάδος Νέων το 2008 ή αργότερα. Ο πατέρας του είναι ο Γιάννης Καλάθης, ελληνοαμερικανός δεύτερης γενιάς, ενώ ο παππούς του Βασίλειος Καλάθης καταγόταν από τη Λήμνο και είχε μεταναστεύσει στη Νέα Υόρκη σε ηλικία 21 ετών. Μάλιστα, στις αρχές της δεκαετίας 1920-30 είχε διατελέσει πρόεδρος της Παλλημνιακής Αδελφότητας «Ήφαιστος». Ο μεγαλύτερος αδελφός του είναι ο πρώην καλαθοσφαιριστής, Πατ Καλάθης.

Λύκειο

Ο Καλάθης πήγε στο Lake Howell High School στο Γουίντερ Παρκ, στο οποίο υπήρξε ο καλύτερος σκόρερ του σχολείου, ο καλύτερος σκόρερ στην ιστορία της περιφέρειας Seminole County και ο τρίτος σκόρερ όλων των εποχών στην ιστορία της κατηγορίας Central Florida. Μαζί με τους Gator Chandler, Virginia Commonwealth και Joey Rodriguez βοήθησαν τους Lake Howell σε ένα ρεκόρ 31-3 και πήραν τον τίτλο της Πολιτείας τη σεζόν 2006-07. Με αυτήν την ομάδα έφτασε στο Final Four και τις τέσσερις χρονιές που αγωνίστηκε. Τη σεζόν αυτή είχε μέσο όρο 27,8 πόντους, 6,5 ριμπάουντ και 4,6 ασίστ.

Κολέγιο

Ο Καλάθης θεωρείται ως ένας από τους καλύτερους πλέι-μέικερ της χώρας, κατατάχθηκε στους κορυφαίους 10 στις 13 κατηγορίες στην διάρκεια του SEC. Ήταν μέλος της κορυφαίας ομάδας του SEC το 2009, ήταν ο μόνος παίκτης της χώρας, ο οποίος είχε μέσο όρο 15 πόντους, 5 ριμπάουντ και 6 ασίστ σε κάθε παιχνίδι. Έχει σπάσει το UF ρεκόρ για τις ασίστ και τις ασίστ σε κάθε παιχνίδι και στα δύο πρώτα χρόνια της καριέρας του, έχοντας ως πρωτοετής 221 ασίστ (6.1 apg) και τον επόμενο χρόνο 231 (6.4 apg). Κατατάχθηκε τρίτος στην ιστορία της UF μετά από μόλις δύο χρόνια. Ο Πρωτοεμφανιζόμενος της Χρονιάς της SEC και ο Πρωτοετής της Χρονιάς της SEC του 2008, ήταν πρώτος στο σκορ και τις ασίστ.

Παναθηναϊκός (2009-2012)

Στις 23/5/2009, ο Καλάθης ανακοινώθηκε από τον Παναθηναϊκό για να παίξει στο Ελληνικό Πρωτάθλημα Α1. Ερχόμενος από κολέγιο της Φλόριντα, κατάφερε να πάρει αρκετό χρόνο συμμετοχής δίπλα στους κορυφαίους γκαρντ της Ευρώπης Διαμαντίδη,  Γιασικεβίτσιους που βρισκόντουσαν τότε στον Παναθηναϊκό. Το 2011 ήταν η καλύτερη του χρονιά, έχοντας σχεδόν 10,1 πόντους μ.ο. Πρώτα ήταν ο κρυφός άσσος στο μανίκι του Ζέλιμιρ Ομπράντοβιτς στα play off της διοργάνωσης κόντρα στην Μπαρτσελόνα, παίζοντας καταπληκτική άμυνα στον Χουάν Κάρλος Ναβάρο. Στη συνέχεια πραγματοποίησε ένα τρομερό παιχνίδι στο ματς με την Σιένα στον ημιτελικό του Φάιναλ Φορ της Βαρκελώνης με 17 πόντους, 6 ριμπάουντ, 2 ασίστ και 2 κλεψίματα οδηγώντας τον Παναθηναϊκό στον τελικό, κατακτώντας το τρόπαιο, κόντρα στην Μακάμπι Τελ Αβίβ με 78-70. Λίγες μέρες αργότερα, στον τέταρτο τελικό του πρωταθλήματος ενάντια στον Ολυμπιακό, ο Διαμαντίδης τραυματίζεται και παίρνει την θέση του ο Καλάθης, όπου με μία φανταστική εμφάνιση πέτυχε 16 πόντους οδηγώντας τον Παναθηναϊκό στην νίκη και στην κατάκτηση του πρωταθλήματος. Το 2012 βρίσκεται πάλι με τον Παναθηναϊκό στο Final Four αλλά αποκλείεται στον ημιτελικό από την ΤΣΣΚΑ Μόσχας (66-64). Στην Ελλάδα κατακτάει το Κύπελλο Ελλάδας κόντρα στον Ολυμπιακό με σκορ 71-70, έχοντας 7 πόντους, ενώ χάνει το πρωτάθλημα από τον Ολυμπιακό.

Λοκομοτίβ Κουμπάν Κράσνονταρ (2012-2013)

Τον Ιούλιο 2012, αποχώρησε από τον Παναθηναϊκό και υπέγραψε συμβόλαιο με τη ρωσική Λοκομοτίβ Κουμπάν Κράσνονταρ. Με την νέα του ομάδα κέρδισε το EuroCup απέναντι στην ισπανική Μπιλμπάο Μπασκέτ, έχοντας στον τελικό 10 πόντους, 7 ριμπάουντ, 7 ασίστ, 1 κλέψιμο και 1 λάθος σε 37 λεπτά συμμετοχής. Εκείνη τη χρονιά αναδείχτηκε Πολυτιμότερος Παίκτης της διοργάνωσης, πρώτος στις ασίστ και μέλος της καλύτερης πεντάδας του EuroCup.

Μέμφις Γκρίζλις (2013-2015)

Στις 22 Ιουλίου 2013, οι Ντάλας Μάβερικς αντάλλαξαν τα δικαιώματα του Καλάθη στους Μέμφις Γκρίζλις, με αντάλλαγμα μια επιλογή δευτέρου γύρου. Ο Νικ Καλάθης υπέγραψε επίσημα με τους Μέμφις Γκρίζλις στις 20 Αυγούστου 2013. Το Φεβρουάριο του 2014, αναδείχθηκε Ρούκι του μήνα έχοντας μέσο όρο 10.7 πόντους, 4.6 ασίστ και  3.6 ριμπάουντ.

Επιστροφή στον Παναθηναϊκό (2015-παρόν)

Τον Ιούλιο του 2014, ενώ βρισκόταν στην προετοιμασία για το Μουντομπάσκετ 2014, πέρασε από τα γραφεία του Παναθηναϊκού, για μία συνάντηση με τον πρόεδρο της ομάδας, Δημήτρη Γιαννακόπουλο. Στο τέλος της συνάντησης ο Καλάθης ανακοίνωσε ότι αν γυρίσει στην Ευρώπη, θα το κάνει μόνο για τον Παναθηναϊκό. Ένα χρόνο μετά, τον Ιούλιο του 2015 αφού έμεινε ελεύθερος από τους Μέμφις Γκρίζλις και αφού κατέληξε ότι καμία πρόταση από το NBA δεν τον καλύπτει, γύρισε στην Ευρώπη και ο Παναθηναϊκός τον ανακοίνωσε με συμβόλαιο κοντά στα 7,500,000€ για 3 χρόνια. Στις 6 Μαρτίου κατέκτησε το Κύπελλο Ελλάδας  κόντρα στον Φάρο Κερατσινίου με σκορ 101-54 και τον ίδιο να έχει 9 πόντους, 7 ασίστ και 4 ριμπάουντ. Στην Ευρωλίγκα αποκλείστηκε στα προημιτελικά από την Λαμποράλ Κούτσα, ο Καλάθης όμως τελείωσε τη χρονιά όντας πρώτος στα κλεψίματα (54) και δεύτερος στις ασίστ (174). Επίσης αναδείχτηκε καλύτερος αμυντικός του ελληνικού πρωταθλήματος. Ο Καλάθης από τη σεζόν 2016-17, έγινε ο νέος αρχηγός της ομάδας, διαδεχόμενος τον ιστορικό ηγέτη, Διαμαντίδη. Την σεζόν 2016-17 πανηγύρισε το νταμπλ κερδίζοντας το Κύπελλο Ελλάδας κόντρα στον Άρη και νικώντας την σειρά των τελικών κόντρα στον Ολυμπιακό με 2-3, κερδίζοντας το πρωτάθλημα στην έδρα του αντιπάλου στο ΣΕΦ. Για την καλή του χρονιά αναδείχτηκε MVP της σεζόν στο Ελληνικό πρωτάθλημα, μπήκε στην καλύτερη πεντάδα του πρωταθλήματος, βγήκε καλύτερος αμυντικός της λίγκας, ενώ ήταν κορυφαίος δημιουργός της κανονικής περιόδου της Basket League με συνολικά 145 ασίστ (μ.ο. 5,57) και πρώτος σκόρερ των πλέι οφ με 120 πόντους (μ.ο. 13,3). 
Την σεζόν 2017-18, πραγματοποίησε την καλύτερη σεζόν της καριέρας του, με σπουδαίες εμφανίσεις και την κατάρριψη πολλών ρεκόρ στην Ευρωλίγκα. Είχε σε 31 αγώνες 14.5 πόντους, 8 ασίστ, 3.8 ριμπάουντ και 1.7 κλεψίματα κατά μέσο όρο. Αυτά τα νούμερα τον έχρισαν υποψήφιο MVP της χρονιάς, μπήκε στην καλύτερη πεντάδα της διοργάνωσης για πρώτη φορά, ενώ έκανε ρεκόρ στις ασίστ μέσα σε μια χρονιά στην ιστορία της Ευρωλίγκα, μοιράζοντας 249 με 8.0 μ.ο. Επίσης έσπασε το ρεκόρ περισσότερων ασίστ σε ένα παιχνίδι play off με 16, βγήκε δεύτερος καλύτερος αμυντικός της χρονιάς και ήταν πρώτος στα κλεψίματα της διοργάνωσης για δεύτερη φορά στην καριέρα του με 54, 1.7 μ.ο, ενώ βρέθηκε και στην κορυφή των Top 10 των καλύτερων ασίστ και των νικητήριων σουτ της σεζόν. Αγωνιστικά αποκλείστηκε από την Ρεάλ Μαδρίτης στα play off. Στην Ελλάδα κατέκτησε το τέταρτο πρωτάθλημα με τους πράσινους, νικώντας τον Ολυμπιακό με 3-2 στη σειρά των τελικών. Ο Καλάθης ήταν πρώτος σε ασίστ στο πρωτάθλημα με 241 και σε συνολικά κλεψίματα με 58. Ξεχώρισε και στις ατομικές διακρίσεις της χρονιάς παίρνοντας το βραβείο του MVP του πρωταθλήματος για δεύτερη φορά και τον βραβείο του καλύτερου αμυντικού για τρίτη φορά (ρεκόρ). Επίσης ήταν μέλος της καλύτερης πεντάδας και δημοφιλέστερος παίκτης της Basket League 2017-18. Τον Ιούλιο του 2018 ανανέωσε το συμβόλαιό του με τους πράσινους για τρία ακόμα χρόνια.   
Τον Φλεβάρη του 2019 κατέκτησε το Κύπελλο Ελλάδας, ενώ ο ίδιος αναδείχτηκε MVP του τελικού. Στην Ευρωλίγκα αποκλείστηκε από την Ρεάλ Μαδρίτης στα play off για δεύτερη σερί χρονιά, αλλά ατομικά πραγματοποίησε σπουδαία σεζόν μπαίνοντας στην καλύτερη πεντάδα της διοργάνωσης, σπάζοντας το δικό του ρεκόρ στις ασίστ σε μια χρονιά 286 (8.46 μ.ο), ήταν πρώτος στα κλεψίματα με 57, ενώ έγραψε ιστορία στη διοργάνωση αφού έγινε ο δεύτερος παίκτης στην εποχή της Ευρωλίγκα και πέμπτος συνολικά στην ιστορία του Κυπέλλου Πρωταθλητριών, που πέτυχε τριπλ ντάμπλ, κόντρα στην Μπουντούστνοστ, έχοντας 11 πόντους, 11 ριμπάουντ και 18 ασίστ στα 36:44 λεπτά που έμεινε στο παρκέ. Επίσης έγινε ο έβδομος παίκτης στην Ευρωλίγκα και τρίτος Έλληνας, που ξεπέρασε τις 1000 ασίστ συνολικά. Τον Ιούνιο του 2019 κατέκτησε το πέμπτο του πρωτάθλημα Ελλάδος με τα πράσινα, νικώντας στην σειρά των τελικών τον Προμηθέα Πατρών με 3-0. Επίσης ήταν ξανά πρώτος στις ασίστ του πρωταθλήματος με 151, ενώ ήταν ο πρώτος παίκτης στην ιστορία, που σε όλη τη διάρκεια των play off είχε νταμπλ νταμπλ σε μέσο όσο πόντων και ασίστ. Επιπλέον ο αρχηγός του Παναθηναϊκού ήταν για τρίτη συνεχόμενη σεζόν ο MVP του πρωταθλήματος της Α1, μπήκε στην καλύτερη πεντάδα και ήταν ο πιο δημοφιλής παίκτης του πρωταθλήματος.

Προφίλ παίκτη

Ο Καλάθης θεωρείται ένας πλήρης πλέι μέικερ, με έφεση στο πικ-εν-ρολ και στις alley-oop πάσες, ενώ είναι πολύ καλός αμυντικός με defensive rating 92.2% στο ΝΒΑ.

Ελληνική Εθνική Ομάδα

Τον Ιούνιο του 2008, ζήτησε ελληνική ιθαγένεια και έκανε το ντεμπούτο του με την Εθνική ομάδα Νέων το 2008 στο Ευρωπαϊκό Πρωτάθλημα. Σύμφωνα με νόμο των ΗΠΑ, η απόκτηση μιας δεύτερης ιθαγένειας δεν σημαίνει αυτόματη απώλεια της αμερικανικής ιθαγένειας. 
To 2009, ο Καλάθης έκανε το ντεμπούτο του με την Εθνική Ανδρών, και κέρδισε το χάλκινο μετάλλιο στο Ευρωμπάσκετ 2009 στη Πολωνία. Στο Ευρομπάσκετ, ο Καλάθης ήταν πέμπτος στο τουρνουά σε κλεψίματα, με 1.6 κλεψίματα σε κάθε παιχνίδι, και επίσης μέσο όρο 4.1 πόντους, 2.1 ριμπάουντ και 2 ασίστ σε κάθε παιχνίδι, σε 17 λεπτά σε κάθε παιχνίδι. Στον ημιτελικό ενάντια στην Ισπανία, παρά την ήττα της ομάδας του, αυτός είχε 10 πόντους, 4 ριμπάουντ, 2 ασίστ και 2 κλεψίματα. Το επόμενο καλοκαίρι στο Παγκόσμιο Πρωτάθλημα του 2010 στην Τουρκία, η Ελλάδα δεν κέρδισε κανένα μετάλλιο, τερματίζοντας 11η. Ο Καλάθης είχε 4.5 πόντους, 2.2 ριμπάουντ και 2.5 ασίστ κατά την διάρκεια του τουρνουά. Τον Ιούλιο του 2013 αποχώρισε από την Εθνική Ανδρών ενόψει του Ευρωμπάσκετ 2013, ενώ συμμετείχε κανονικά στο Παγκόσμιο Πρωτάθλημα 2014 στην Ισπανία καθώς και στο Ευρωμπάσκετ 2015 στο οποίο η Εθνική τερμάτισε πέμπτη. Το 2016 έλαβε μέρος στο Προολυμπιακό Τουρνουά, από το οποίο η εθνική δεν προκρίθηκε στους Ολυμπιακούς Αγώνες του Ρίο. 
Το 2017 συμμετείχε στο Ευρωμπάσκετ όντας ένας από τους καλύτερους παίκτες της εθνικής ομάδας στο τουρνουά με 13.6 πόντους, 5 ασίστ και 3.4 ριμπάουντ σε 27.7 λεπτά συμμετοχής. Μάλιστα έγινε ο πρώτος πασέρ της ομάδας στα Ευρωμπάσκετ από το 1995 και εντεύθεν με 135 ασίστ. Το 2019 ήταν παρών στο Παγκόσμιο Κύπελλο της Κίνας, όντας ένας από κορυφαίους της Εθνικής, με 13,4 πόντους, 4,4 ριμπάουντ και 5,4 ασίστ κατά μέσο όρο η ομάδα όμως αποκλείστηκε από τον γύρο των 16. Έχει λάβει μέρος και σε πέντε Τουρνουά Ακρόπολις το 2009, το 2011,το 2015, το 2017 και το 2019. Έχει παίξει σε 119 παιχνίδια με την Εθνική μέχρι τώρα, σκοράροντας 996 πόντους, με μέσο όρο 8.37 πόντους σε κάθε παιχνίδι. Με την Εθνική Νέων έπαιξε σε 10 παιχνίδια, σκοράροντας 115 πόντους, για ένα μέσο όρο 11.5 πόντους.